কামরুল ইসলাম হৃদয় (দিনাজপুর২৪.কম) ট্রেনে আসা ২০ হাজার পিস ইয়াবার একটি চালানসহ নাজিম উদ্দিন (২৮) নামে এক মাদক ব্যবসায়ীকে আটক করা হয়েছে। সোমবার (০৯ অক্টোবর) সকাল ৮টার দিকে নগরীর ষোলশহর রেলস্টেশন থেকে তাকে আটক করে মাদকদ্রব্য নিয়ন্ত্রণ অধিদপ্তরের একটি টিম। নাজিম নগরীর মাদক জোন খ্যাত বরিশাল কলোনির মৃত রমিজ উদ্দিনের ছেলে। মাদকদ্রব্য নিয়ন্ত্রণ অধিদপ্তরের উপ পরিচালক (মেট্রো) শামীম হোসেন বলেন, দোহাজারী রুটের একটি ট্রেনে করে ইয়াবার চালানটি আনা হয়েছিল। গোপন সংবাদের ভিত্তিতে আমরা আটক করতে সক্ষম হয়েছি। পেশাদার এই মাদক ব্যবসায়ীর বিরুদ্ধে রেলওয়ে থানায় মামলা দায়েরের প্রক্রিয়া চলছে বলে জানিয়েছেন মাদকদ্রব্য নিয়ন্ত্রণ অধিদপ্তরের এই কর্মকর্তা।